དེ་ཡང་གུས་པ་ནི་དོལ་པོར་དངོས་སུ་འགྲུལ་བཞུད་དང་འཚོ་སྡོད་ཡུན་དུ་བྱས་མྱོང་མཁན་ཞིག་ཡིན་པའི་ཆ་ནས།དོན་གཉེར་ཅན་ཚོར་དམིགས་ཏེ་དོལ་ཡུལ་གྱི་མཐོང་ཐོས་དག་ཁ་ཟིན་སྣ་ཟིན་ཞིག་གཏམ་དུ་བྱ་བ་ལ་འདི་ལྟ་སྟེ།དེང་གི་དུས་སུ།བོད་ཅེ་ན།ཡན་ལག་ལྔ་པོ་གཏུབ་རྗེས་ཀྱི་ཁོག་གཞུང་ཙམ་ལའང་ལུས་པོའི་མིང་གིས་མི་འདོར་བ་ལྟར།ཀྲུང་གོའི་མངའ་ཁོངས་སུ་ཚུད་པའི་མདོ་དབུས་ཁམས་གསུམ་ཙམ་ལ་གོའོ།།འོན་ཀྱང་།སྔ་མོའི་དུས་སུ་དེ་ཙམ་རེད་དམ་ཞེ་ན།མ་ཡིན་ཏེ།དེང་གི་པཱ་ཀི་སི་ཐཱན་གྱི་སྦལ་ཏི་དང་།རྒྱ་གར་གྱི་ལ་དྭགས།སྤི་ཏི།ཁུ་ནུ།འབྲས་ལྗོངས།འབུམ་སྡེ་ལ་སོགས་དང་།བལ་ཡུལ་གྱི་བྱང་པ།གླེ་མི།མུ་ཁུམ།ལྷོ་མ་ཡང་ཟེརདོལ་པོ།གློ་བོ།ཀརྨ་རོང་ཡུལ་ཚོ་བཅུ་གསུམ།གླིང་པ།འུམ་ལ།གཉེ་ཤངས།ནུབ་རི།ཙུམ།གླང་ཐང་།ཤར་པ་འདི་མི་རིགས་ཚུར་མཆེད་པ་ལས་ས་ཁོངས་བོད་དུ་གཏོགས་མིན་མ་ངེསསོགས་ཀྱང་བོད་རེད་ལ།དེའི་ཡུལ་མི་རྣམས་ནི་བོད་རིགས་གཤའ་མ་རེད།དེར་མ་ཟད་ཆོས་ལྡན་གྱི་རྒྱལ་ཁམས་འབྲུག་རྒྱལ་ཁབ་ཧྲིལ་པོ་ཡང་བོད་ཁོངས་སོ།།མདོར་ན།མཁས་དབང་དགེ་ཆོས་ཀྱིས།སྲིན་པོ་གདོང་དམར་བོད་ཀྱི་དམག་དཔུང་གིས།།སུམ་གཉིས་ས་ཡི་དཀྱིལ་འཁོར་བཟུང་ཞེས་གྲགས།།ཞེས་གསུངས་པ་ལྟར།སྔ་སོར་ཡིན་ན།བོད་སྐད་ཀྱིས་ཁྱབ་ཚད་དམ་འཛམ་གླིང་ཡང་ཐོག་གི་སྒྲས་འབོད་རུང་ཚད་བོད་སས་ཁྱབ་པའི་དུས་ཤིག་བྱུང་ཡོད་པ་ངེས་གཏན་རེད།དེ་ལྟར་ཡང་།ཆགས་འཇིག་གི་ཆོས་ཉིད་ལས།ད་ལྟའི་དུས་ན།གོང་སྨྲས་ཡུལ་ལུང་རྣམས་བདག་དབང་ངམ་རྒྱལ་མཚམས་ཀྱིས་ཕྱེས་ཏེ་ང་ཚོ་དང་ཁ་ཁར་གྱེས་ཟིན།དེ་ལྟ་མོད་ཀྱི།དེ་དག་གི་ཡུལ་མི་རྣམས་ནི།རིགས་རྒྱུད་ཀྱི་ཆ་ནས་དང་།ཡུལ་སྲོལ་གྱི།ཆས་གོས་ཀྱི།སྐད་རིགས་ཀྱི།ཁོར་ཡུག་གིབསམ་བློའི་འདུ་ཤེས་སོགས་གང་གི་ཐད་ནས་ཀྱང་བོད་པ་དང་ཁྱད་པར་འཇོག་ཆོས་ཅུང་ཟད་ཙམ་ཡང་མི་རྙེད།ལྷག་པར་དུ།ཡུལ་གྲུ་ལ་ལ་ནི་སྔ་མོའི་བོད་རང་གི་དྲན་རྟེན་ལྟ་བུ་རེད།